მკვლევართა ქედი
მკვლევართა ქედი (რუს. Исследовательский хребет) — ქედი რუსეთში, კომის რესპუბლიკისა და ტიუმენის ოლქის საზღვარზე. წარმოადგენს პოლარეთისპირა ურალის მთავარ წყალგამყოფ ქედს. მკვლევართა ქედის სიგრძეა 175 კმ, მაქსიმალური სიმაღლე 1894 მ (მთა ნაროდნაია, — ურალის უმაღლესი წერტილი). ჭარბობს ღრმად და მჭიდროდ დანაწევრებული განივხეობიანი მაღალმთიანი რელიეფი. აგებულია კრისტალური ფიქლებით, კვარციტებითა და ამოფრქვეული ქანებით. ბევრია მყინვარული ცირკი, რომლებიც ხშირად ტბებითაა ამოვსებული. ფერდობებზე გაბატონებულია მთა-ტყის დაჭაობებული ტაიგის ლანდშაფტები (დასავლეთ კალთაზეა ნაძვი, აღმოსავლეთზე ლარიქსი), 500–800 მ ზემოთ არის მთის ტუნდრის ლანდშაფტის ქვეგოლცური სარტყელი; 800–1000 მ ზემოთ ცივი გოლცური უდაბნოებია მოძრავი კურუმებით, თოვლნარითა და მცირე კარული მყინვარებით. განვითარებულია ტურიზმი.